รมว.ดีอี นัด กสทช. คุยสองบริษัทมือถือ ติดตั้งแอปเงินกู้ในเครื่อง บ่ายวันนี้
.
วันนี้ (13 มกราคม) ประเสริฐ จันทรรวงทอง รองนายกรัฐมนตรี และรัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) กล่าวถึงกรณีสมาร์ทโฟน OPPO และ realme ติดตั้งแอปพลิเคชันเงินกู้ ‘สินเชื่อความสุข’ และ ‘Fineasy’ มาในระบบ System App โดยไม่สามารถลบออกได้
.
ประเสริฐระบุว่า​ ช่วงบ่ายวันนี้จะมีการหารือเรื่องดังกล่าวที่​สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ​ (กสทช.) เพราะมีลักษณะสแปมข้อความส่งถึงพี่น้องประชาชนให้เกิดความรำคาญ ไม่สามารถลบแอปออกจากตัวเครื่องได้ จึงแนะนำให้ไปที่การตั้งค่า​และปิดการใช้งานระบบ​ ซึ่งจะมีขั้นตอนบอกว่าจะดำเนินการอย่างไร​
.
ทั้งนี้ เมื่อตรวจสอบเบื้องต้นทางเว็บไซต์พบว่า ยังไม่มีการขออนุญาตติดตั้งแอปพลิเคชันจากธนาคารแห่งประเทศไทย (ธปท.) อย่างถูกต้อง แต่จะขอคำยืนยันจาก ธปท. อีกครั้ง ก่อนจะพิจารณาว่าจะสามารถเอาผิดได้หรือไม่
.
ส่วนอุปกรณ์มือถือต้องได้รับความเห็นชอบจาก​ ก​สทช. ในเรื่องของการใช้คลื่นความถี่ ส่วนเกณฑ์การติดตั้งแอปพลิเคชัน แต่ยังไม่มีความชัดเจนเรื่องนี้ ต้องมีการพูดคุยกันโดยเร็ว ซึ่งช่วงบ่ายวันนี้ได้เรียกทั้งสองบริษัทมาชี้แจง​ และประสานไปยัง กสทช. รวมถึงเจ้าของแอปพลิเคชันทั้งสองว่ามีการขออนุญาตถูกต้องหรือไม่ รวมทั้งติดตั้งแอปพลิเคชันดังกล่าวไปมากน้อยเพียงใด
.
ประเสริฐยังกล่าวว่า การติดตั้งซอฟต์แวร์ในโทรศัพท์มือถือมีกฎหมายที่เกี่ยวข้อง คือ พระราชกฤษฎีกาการประกอบธุรกิจบริการแพลตฟอร์มดิจิทัลที่ต้องแจ้งให้ทราบ พ.ศ. 2565 เพราะฉะนั้นเรื่องนี้ต้องเข้าสู่การพิจารณาในวันนี้ด้วย พร้อมย้ำว่ามีหลายเรื่องที่ต้องพูดคุยกัน ทั้งการคุ้มครองข้อมูลส่วนบุคคลที่มีการนำข้อมูลในโทรศัพท์ไปเชื่อมโยงกัน และส่งข้อความที่เป็นสแปมไปยังผู้ใช้โทรศัพท์ จึงเชื่อมั่นว่าวันนี้จะเห็นภาพที่ชัดขึ้น อย่างไรก็ตามการติดตั้งแอปพลิเคชันบนโทรศัพท์มือถือจะต้องเร่งออกข้อกำหนดในการควบคุม เป็นเรื่องที่ต้องป้องกันไว้ก่อน
.
ส่วนจะเกี่ยวข้องหรือไม่กับการที่โทรศัพท์สองยี่ห้อเป็นของจีน ประเสริฐกล่าวว่า ตัวเครื่องของผู้ผลิตเป็นอีกเรื่อง แต่การใช้คลื่นความถี่ของ กสทช. และแอปพลิเคชันที่ติดตั้งยังไม่มีความชัดเจน ซึ่งเป็นปัญหาที่ต้องแก้ไขโดยเร็ว เพราะปกติถ้าเป็นแอปพลิเคชันที่ลงมากับเครื่องเลย หรือที่ทุกคนรู้จักกันดี แต่บางแอปพลิเคชันเป็นแอปพลิเคชันแปลกใหม่ ส่งข้อความรบกวนคนอื่นโดยไม่มีการถามว่าจะติดตั้งหรือไม่ จึงจะต้องกำกับดูแลควบคุมต่อไป
.
#TheStandardNews